Christian Friis Bach (V), 2025-05-22:
Mange tak for det, og tak for en fin redegørelse.
Den vidner jo om et stort internationalt engagement, og det har vi brug for i en tid, hvor verden oplever store kriser og krige og klimaforandringer, i en tid med pres på civile og politiske rettigheder, og i en tid, hvor vi har brug for alliancer og ligeværdige partnerskaber, og så er det godt at se, at Danmark har et stærkt og bredt udviklingspolitisk engagement.
Der er det ene projekt efter det andet.
Det er gode projekter, mange af dem, det ved jeg, det er jeg sikker på.
Jeg er sikker på, at hvert eneste projekt gør en konkret og positiv forskel.
Men jeg ved også, at vi ikke fundamentalt ændrer verdens gang gennem projekter.
Vi skal have fokus på politiker og på institutioner, vi skal skabe eller understøtte varige strukturelle forandringer i de lande, vi samarbejder med, og ja, i Danmark.
Derfor er jeg glad for at se et stadig stærkere fokus på myndighedssamarbejdet, samarbejdet, hvor vi på tværs af landegrænser deler erfaringer med myndigheder inden for klimapolitik og naturforvaltning, affaldshåndtering og fattigdomsbekæmpelse.
Det tror jeg der er meget perspektiv i.
Men jeg mangler her, at vi kom lidt længere ned i redegørelsen.
Hvilke varige politiske forandringer har vi skabt?
Hvilke institutioner er kommet til at fungere?
Det er opmuntrende at læse om de 92 klimaplaner, som Danmark har bidraget til.
Jeg ville gerne have hørt lidt om, hvordan klimapolitikken i de her lande så forhåbentlig er blevet forandret og forbedret gennem vores samarbejde.
Har det ført til udledning af mindre CO 2 og mere vindkraft og solenergi?
Det er opmuntrende at læse om, at vi støtter og inddrager unge i beslutningsprocesser.
Men det havde været endnu mere opmuntrende, hvis vi kunne læse, at de unge havde skabt varige forandringer i uddannelsespolitik, sundhedspolitik og klimapolitik ved at blive integreret i de politiske processer.
Det er godt at læse om projekter, der skal styrke de grundlæggende menneskerettigheder, herunder støtten til religions- og trosfrihed og indsatsen mod kristne mindretal, men er vi kommet i mål?
Har vi fået flere rettigheder?
Har vi fået domstole, politi og myndigheder, der som følge af vores engagement har styrket beskyttelsen af religiøse mindretal?
Det er godt at vi har langt flere projekter, der fokuserer på at dæmme op for irregulær migration, både af hensyn til de sårbare borgere, der går på ruterne, de lande, hvor migrationen skaber udfordringer, og den udfordring, det skaber i Europa.
Men virker det?
Har vi fået skabt nogle varige forandringer i den politik, som kan sikre, at færre føler sig tvunget til at bevæge sig ud på ruterne, og at vi bliver bedre til at beskytte dem der, hvor de er?
Der er mange projekter implementeret gennem danske civilsamfundsorganisationer.
Jeg er sikker på, det er gode og veldrevne projekter, men jeg har også oplevet projekter, der virker gode, mens vi var derude og var til stede, men brød sammen, når vi tog væk.
Jeg ville gerne have hørt om, hvorvidt de projekter, vi faktisk implementerer gennem danske civilsamfundsorganisationer, også skaber en stærk lokal kapacitet hos civilsamfundet.
Det må og skal være afgørende, når vi engagerer os.
Der er mange multilaterale projekter og bevillinger.
Det er godt, Danmark prioriterer kernebidrag, og jeg ved, det giver mening at gøre det, men det er selvfølgelig også svært at rapportere om, præcis hvad vores bidrag så har resulteret i.
Men når redegørelsen fremhæver multilaterale organisationer som det globale partnerskab for uddannelse, som jeg har fulgt igennem mange år, en af de nyere institutioner, som netop fokuserer på at skabe uddannelsespolitik, uddannelsesinstitutioner og inddrage civilsamfundet, så vil jeg gerne vide, om det virker.
Skaber det virkelig uddannelsespolitik?
Skaber det uddannelsesinstitutioner, hvor flere børn kan få gavn af at komme i skole?
Jeg ville gerne have hørt om vores aktive multilateralisme – jeg ved ikke, om vi stadig kalder det aktiv multilateralisme, må jeg erkende.
Man skaber vores engagement i FN-organisationerne, får det skabt reformer, de nødvendige reformer?
Skaber vi fundamentale strukturelle forandringer i den måde, vi går til det multilaterale samarbejde?